Document ID: 32005D0002

ODLOČBA KOMISIJE
z dne 27. decembra 2004
o določitvi postopkov Skupnosti za primerjalne poskuse in testiranje razmnoževalnega materiala nekaterih vrst okrasnih rastlin v skladu z Direktivo Sveta 98/56/ES za leti 2005 in 2006
(notificirana pod dokumentarno številko K(2004) 5288)
(2005/2/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 98/56/ES z dne 20. julija 1998 o trženju razmnoževalnega materiala okrasnih rastlin (1), in zlasti člena 14(4)(5) in (6) Direktive,
ob upoštevanju naslednjega:
(1)
Direktiva 98/56/ES predvideva potrebne določbe, ki jih pripravi Komisija za primerjalne poskuse in testiranje razmnoževalnega materiala Skupnosti.
(2)
Tehnični postopki za izvajanje poskusov in testiranj so bili narejeni v okviru Stalnega odbora za razmnoževalni material okrasnih rastlin.
(3)
Razpis za projekte za izvajanje teh poskusov in testiranj je bil objavljen 21. junija 2004 na spletnih straneh institucij Skupnosti (2).
(4)
Predlogi so bili ocenjeni v skladu z merili izbora in oddaje, določenimi za zgoraj navedeni razpis za projekte. Določiti je treba projekte, organe, odgovorne za izvajanje testiranj in poskusov, upravičene stroške ter tudi najvišji finančni prispevek Skupnosti, ki ustreza 80 % upravičenih stroškov.
(5)
Primerjalne poskuse in testiranja Skupnosti bi bilo treba izvesti v letih 2005 do 2006 na razmnoževalnem materialu, pridelanem v letu 2004, podrobnosti takšnih testiranj in poskusov, upravičene stroške, kakor tudi najvišji finančni prispevek Skupnosti, pa bi bilo treba določati letno s sporazumom, ki ga podpišeta podpisnik pooblastil Komisije in organ, odgovoren za izvajanje poskusov.
(6)
Za primerjalne poskuse in testiranja Skupnosti, ki trajajo več kakor eno leto, bi morala Komisija dele poskusov in testiranj, ki potekajo po prvem letu, odobriti brez nadaljnjega sklicevanja na Stalni odbor za razmnoževalni material okrasnih rastlin pod pogojem, da so na voljo potrebna odobrena proračunska sredstva.
(7)
Treba bi bilo zagotoviti ustrezno predstavljanje vzorcev, vključenih v poskuse in testiranja, vsaj za nekatere izbrane rastline.
(8)
Države članice bi morale sodelovati v primerjalnih poskusih in testiranjih Skupnosti, če se razmnoževalni material zadevnih rastlin običajno prideluje in trži na njihovih ozemljih, da bi zagotovile ustrezne ugotovitve.
(9)
Ukrepi, predvideni s to odločbo, so v skladu z mnenjem Stalnega odbora za razmnoževalni material okrasnih rastlin -
SPREJELA NASLEDNJO ODLOČBO:
Člen 1
Primerjalni poskusi in testiranja Skupnosti se opravijo v letih 2005 in 2006 na razmnoževalnem materialu rastlin, navedenih v Prilogi.
Upravičeni stroški in najvišji finančni prispevek Skupnosti za poskuse in testiranja za leto 2005 se določijo v Prilogi.
Podrobnosti poskusov in testiranj so določeni v Prilogi.
Člen 2
Če se razmnoževalni in sadilni material rastlin, navedenih v Prilogi, običajno prideluje ali trži na njihovih ozemljih, države članice odvzamejo vzorce tega materiala in jih dajo na voljo Komisiji.
Člen 3
Komisija se lahko v skladu s proračunsko razpoložljivostjo odloči, da poskuse in testiranja, določene v Prilogi, nadaljuje v letu 2006.
Najvišji finančni prispevek Skupnosti, ki ustreza 80 % upravičenih stroškov poskusa ali testiranja, nadaljevanega na tej osnovi, ne sme preseči zneska, ki je določen v Prilogi.
Člen 4
Ta odločba je naslovljena na države članice.
V Bruslju, 27. decembra 2004

Labels: 7
15
6